**frunzele aiurea**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

abia mă recunosc în vremea precară

nu-ți mai pot desena profilul

de vestală

cu degetul prin aer

nu mai pot să-mi adun de pe-afară

țărâna udă înapoi în trup

cu mâinile goale

când gândurile mi le citești de pe fruntea

arborilor desculți

pașii mei îmi sună străin

pe urmele tale

doar ploaia o simt personală

pe creștet

frunzele mă strigă aiurea

pe numele mic

când propria-mi umbră

m-așteaptă în gară